Hlina, Alojz, poslanec NR SR (2014-12-03):
Vážený pán predseda, vážený pán minister, vážené kolegyne, kolegovia, že čo s tým. Prosím vás, ako to povedať. Ja som si tu už svoje odsedel, aj som počul, aj som zažil, aj som videl. Niekedy žasnem, niekedy viac, niekedy menej. Však koniec koncov niektorí žasnú aj zo mňa, však to je logické. Ale jednu chcem povedať vec, že keď sme riešili také spotrebiteľské zákony, tak som sa bol pýtať na jednom ministerstve teda o určitej zmene a tam mi bolo povedané, že na to je potrebný čas – mesiac, dva. Ja si dovolím tvrdiť, že dneska, keď Číňania vedia postaviť mrakodrap, myslím, za mesiac alebo šesť týždňov, či koľko to stavali? Viete, čiže to príde svojím spôsobom smiešne, v dobe Googlu, dneska je sonda na Marse. Ja to mojim ľuďom som hovoril vždycky, keď mi niečo hovorili, že sa niečo nedá, a ja im hovorím, že na nie je iba jedno slovo – nedeľa. A že ostatné je svojím spôsobom hanba, urážka vašich schopností, lebo ľudstvo dokázalo poslať sondu na Mars. Sonda posiela fotky, normálne vzorky a tu je niekto schopný povedať, že nie sme schopní niečo pripraviť, nejaké štyri vety? Viete, to je potom vlastne výrazom čoho? Otázka stojí, či teda skutočne je problém v tom, že nie sme schopní to naformulovať alebo je problém v tom, že to nechceme, že poskytujeme time out, poskytujeme ešte čas, kým sa to všetko uprace. Lebo zrazu sa niekto zľakol a kým sa to všetko uprace, ešte rýchlo nejaký ten čas. Čiže, prosím vás, pre korektnosť aj dnešnej doby, pre korektnosť, ale aj pre, by som povedal, pre aj mladých ľudí, ktorí tu ešte budú po nás a budú chcieť nejak v tej krajine žiť, nedávajme im vzor v tom, že neboli sme schopní pripraviť štyri vety do zákona, že sme na štyri vety do zákona potrebovali kvartál. Lebo to viete, to aj pre nich pôsobí nevýchovne. To budú učiť na právnických školách, že štyri vety do zákona sa pripravujú kvartál? To nesedí. Buď sa chce a keď sa chce, tak sa dá. To už je, nie Dzurinda povedal, iní to povedali, ale Dzurinda o tom napísal knižku. Prosím vás, naozaj to je svojím spôsobom trápne. Čiže ja, ak dovolíte, by som dal procedurálny návrh z rozpravy, pán spravodajca, že odložme, prosím, hlasovanie o tomto zákone o dva týždne, o štrnásť dní. Taký je môj návrh. Chcem, aby sa dalo o ňom hlasovať. A za dva týždne Číňania postavili mrakodrap, či čo to postavili vlastne. Dobre. Tak skúsme, či my vieme – Slováci aj Maďari a všetci, čo sme tu, žijeme –, či vieme dať štyri vety do zákona, ktoré splnia to, čo sme si povedali, že chceme, aby bolo, lebo to však už nie ja som povedal, nie ľudia; tak päť. Ale o čo ide. Chcem povedať, že my už hovoríme o procedúre. Ja mám pocit, že my už nehovoríme o význame, teda aspoň dúfam, že sme sa zhodli v tom, že chceme eliminovať to, aby niekto tu schránkarčil, šálil, tu všetkých oblboval. Mám pocit, že sme sa dohodli, že to nie už iba ja, Lipšic a neviem kto a ľudia. To už aj vy ste povedali, aj pán Číž podľa mňa s tým súhlasí. Čiže to je úplne v poriadku. Už v tom asi nemáme problém. Teraz máme len problém, že jak to napísať, aby to bolo funkčné. Lebo však sonda je na Marse, posiela fotky a slovenskí poslanci, 150, právne tímy u vás. Koľko ich máte tých právnikov? Však to aj niečo stojí takí právnici. Čiže, ja nechcem nikoho zahanbovať. Verím, že tam sú slušní ľudia a šikovní ľudia, ktorí dokážu napísať štyri-päť viet do zákona o verejnom obstarávaní tak, že si povieme áno, plus-mínus sme niečo urobili. Za dva týždne? Za dva týždne Číňania postavia mrakodrap, prosím vás. To je výzva. Pre nás je to výzva. Čiže tým skončím a poprosím teda, aby sme dali o tom hlasovať v procedurálnom návrhu, aby sme hlasovanie odložili o dva týždne a budeme mať čas, pán minister. Verím, že aj vôľu nájsť riešenie, aby nás nešálili už. Však nás šália, prosím vás, to neni len CT, tuná chlapci z J&T proste sa nerozpakujú sa už zdaňovať, už zdaňovať tento štát. Oni si to upiekli u Počiatka, 4 mld. korún. 4 mld. korún pôjdu vonku, čo malo prísť do štátneho rozpočtu, do NDS-ky za platbu mýta, pôjdu na Cyprus. Toho je veľa, to už je strašne toho veľa. A chuť rastie. To neplatí, jak si niekto povie, že nažere sa, pardon za výraz, bude mať dosť. To nie. To vôbec neplatí. Tým, že človek veľa je, si roztiahne žalúdok a chce viac. Čiže nie je cesta počkať, kým sa najedia. Vôbec nie. Cesta je, jak urobil to Kočner onehdá, som si niekde čítal, že si dal odrezať kus žalúdka. No tak, prosím vás, v tom je možno cesta, že áno, zvyknite si, už to takto fungovať nebude. A ja verím, že na Slovensku, tak keď to za dva týždne nestihneme, nebudem vám vyčítať ani ministrovi Kažimírovi, keď dá nejakú faktúru, že si zaplatíme nejakých rakúskych právnikov, ktorí nám to napíšu, keď už tu chcete povedať, že v tejto krajine sme tu partia neschopných ľudí, ktorí nie sú schopní dať dokopy štyri-päť viet, tak si objednajte ten výkon u Rakúšanov. Dobre? Alebo u Čechov. Nech to stojí nejakú primeranú cenu. Ja to nebudem vyčítať, lebo je to dôležité. Za dva týždne. Končím, s čím som viac-menej začal. Za dva týždne v Číne postavili mrakodrap. Ďakujem.